અગાઉ જણાવેલા કાયદામાં પણ જોગવાઈ એવી કરવામાં આવી છે કે સફાઈ કામદારોને સુયોગ્ય સુરક્ષા ઊપકરણો પૂરાં પાડવામાં આવે તો જ ગટર અને સેપ્ટિક ટેન્‍કની સફાઈ તેઓ કરશે. આને જોગવાઈ ગણવી કે છટકબારી? આ પ્રકારનું કામ કરતા કામદારો મોટે ભાગે સ્થાનિક સ્વરાજ્યની સંસ્થાઓ દ્વારા જ નીમાયેલા હોય છે. આ સંસ્થાઓના સંબંધિત વિભાગના અધિકારીઓના ભાગે આ જવાબદારી હોય છે. પણ આપણે સૌ જાણીએ છીએ કે તેનો અમલ શી રીતે થાય છે. કોઈ સુરક્ષા ઉપકરણો વિના, માત્ર ખુલ્લા શરીરે ગટરમાં ઊતરતા સફાઈ કામદારોનાં દૃશ્યો આપણે ત્યાં સામાન્ય છે. એક બિનઅધિકૃત અહેવાલ અનુસાર 2017 માં ગટર અને તેની લાઈન સાફ કરતી વખતે 90 કામદારો મૃત્યુ પામ્યા હતા. આવા સફાઈ કામદારો મોટે ભાગે પોતાના હક બાબતે જાગ્રત હોય એ અપેક્ષા રાખવી વધુ પડતી છે. હક બાબતે જાગ્રત એવા એકલદોકલ કામદારની ગણના માથાભારેમાં થઈ શકે છે. આ કામદારો પોતાની આર્થિક જરૂરિયાત કરતાં વધુ તો જ્ઞાતિગત વ્યવસાયને કારણે આ ક્ષેત્રમાં હોય છે. સત્તાધીશોને તેમની સુરક્ષાનું ધ્યાન રાખવાનો સુવિચાર આવે એ શુભ ઘડી બંધારણ અમલી બન્યાના સાડા છ દાયકાથી વધુ સમય વીત્યા પછી પણ આવી નથી.